Elaine Showalter
Elaine Showalter er en amerikansk litteraturforsker, professor emerita ved Princeton University og en hovedskikkelse i feministisk litteraturteori.
I forlængelse af Virginia Woolfs idé om, at kvinders litteratur udgør en egen tradition, udkastede Elaine Showalter i A Literature of Their Own: British Women Novelists from Brontë to Lessing (1977) teorien om, at denne tradition er en subkultur, der er præget af den litterære institutions fejllæsning af kvinders litteratur og især tabuering af kvinders kropslige og sociale erfaringer.
Hun udarbejdede herefter den "gynokritiske metode", som er feministiske studier i kvinders litteratur, dvs. studier, hvor kvindelige forskere læser kvindelitteraturen gennem deres egne kønsbestemte erfaringer.
Elaine Showalter har redigeret flere indflydelsesrige antologier med feministisk litteraturkritik, The New Feminist Criticism (1985) og Speaking of Gender (1989), hun har skrevet om hysteri i The Female Malady: Women, Madness, and English Culture 1830-1980 (1985) og Hystories: Hysterical Epidemics and Modern Culture (1997) og om kvinders litteratur i forskellige perioder, Sister's Choice: Tradition and Change in American Women's Writing (1991) og Sexual Anarchy: Gender and Culture at the Fin-de-Siècle (1990).